Nicklas Bendtner blir jaktet på av Zürich. Ifølge avisen Blick har Rosenborg-stjernens agent vært i kontakt med den sveitsiske toppklubben.

Zürich er på utkikk etter en ny spiss etter salget av Raphael Dwamena (Levante) og Michi Frey (Fenerbahçe). Stephen Odey er i dag lagets eneste rendyrkede spiss.

«Nicklas Bendtners agent er i kontakt med FC Zürich», skriver tabloidavisen Blick.

Klubbens trener Ludovic Magnin blir sitert på at han trenger å få inn en stor spiss. Det sveitsiske overgangsmarkedet stenger natt til lørdag.

Bendtner har vært i norsk fotball siden mars 2017. Den danske 30-åringen, som har kontrakt med RBK ut 2019-sesongen, står totalt med 32 mål på 69 kamper for trønderlaget.

Zürich endte på fjerdeplass i den sveitsiske eliteserien sist sesong. Som sveitsisk cupmester er laget allerede kvalifisert til europaligaens gruppespill. Der kan Rosenborg også havne. Trønderne leder 3-1 før torsdagens avgjørende returoppgjør borte mot makedonske Shkëndija.



(©NTB)

